S-139/2008

Mál þetta, sem dómtekið var 11. febrúar sl., er höfðað með ákæru lögreglustjórans á Eskifirði, útgefinni 8. október 2008, á hendur K-kk-þgf K-kk-þgf, kt. [...], Kleppsvegi 44, Reykjavík og B-kk-þgf Þ-kk-þgf K-kk-þgf og B-kk-þgf K-kk-þgf. Þáttur þeirra tveggja síðastnefndu var klofinn frá málinu og sameinaður máli nr. 40/2008, en dómur gekk í því máli 8. janúar sl.

Í ákæruskjali er málið sagt höfðað „gegn ákærðu öllum, fyrir þjófnað, á tímabilinu 15. til 17. nóvember 2007, með því að hafa í félagi brotist inn í verkstæði fyrirtækisins 37 ehf., kennitala 541005-1450, að Stemmu II, Álaugarvergi 19a, Höfn og stolið þaðan ýmis konar verkfærum og áhöldum, heimilistækjum, varahlutum í ökutæki, riffli af tegundinni Marlin, með eintaksnúmerið 19240304, tvíhleyptri haglabyssu af tegundinni TOZ, með eintaksnúmerið 9310988 og fleiri munum tilheyrandi verkstæðisrekstri, samtals að áætluðu verðmæti kr. 1.194.416.“

Í ákæruskjali er framangreind háttsemi talin varða við 244. gr. almennra hegningarlaga nr. 19/1940 og þess krafist að ákærðu verði dæmdir til refsingar.

Þá er í ákæru sett fram bótakrafa Tryggingamiðstöðvarinnar hf., kt. [...], þar sem þess er krafist að ákærðu verði dæmdir til að greiða skaðabætur að fjárhæð kr. 1.000.000, sem svari til þess tjóns sem félagið hafi bætt vegna hinnar kærðu háttsemi. Krafist er vaxta skv. 8. gr. laga nr. 38/2001 frá tjónsdegi til þess dags er dómsmál hafi verið höfðað, en dráttarvaxta skv. 1. mgr. 6. gr. sömu laga frá þeim degi til greiðsludags.

Meðákærðu voru í framangreindum dómi 8. janúar 2009, sakfelldur fyrir þátt sinn í nefndu broti á grundvelli skýlausrar játningar sinnar, en bótakröfu var vísað frá dómi þar sem hún þótti ekki studd fullnægjandi gögnum.

Ákærði hefur hér fyrir dómi játað skýlaust sök varðandi framangreinda háttsemi og eru engin efni til annars en að telja játningu hans sannleikanum samkvæma, enda samræmist hún gögnum málsins. Var málið tekið til dóms á frekari sönnunarfærslu í samræmi við ákvæði 164. gr. laga nr. 88/2008 um meðferð sakamála. Ákærði krafðist frávísunar bótakröfunnar.

Telst ákærði því sannur að sök um þá háttsemi sem honum er gefin að sök í ákæru og er þar réttilega heimfærð til refsiákvæðis.

Samkvæmt sakavottorði ákærða hefur hann nokkurn sakarferil. Ákærði hefur í þrígang frá árinu 2000 fengið sektarrefsingu fyrir fíkniefnalagabrot, nú síðast 10. apríl 2008. Ákærði var þann 16. mars 2001 dæmdur í 30 daga fangelsi skilorðsbundið til tveggja ára fyrir þjófnað og tilraun til þjófnaðar með því að hafa í félagi við annan mann brotist í fjórgang inn í nánar tilgreind fyrirtæki og fyrir tilraun til innbrots í það fimmta. Þann 28. júní 2002 var ákærði dæmdur 45 daga fangelsi skilorðsbundið til tveggja ára fyrir þjófnað með því að hafa í félagi við annan mann brotist inn í bifreið. Var um skilorðsrof dómsins frá árinu 2001 að ræða og refsing ákveðin í samræmi við það. Ákærði stóðs skilorð síðastnefnds dóms. Ákærði var 21. maí 2007 dæmdur fyrir fjárdrátt að fjárhæð 5.284 krónur, framinn á tímabilinu 4. til 23. nóvember 2004 er ákærði var starfsmaður í verslun, og var dæmdur til greiðslu 40.000 króna í sekt. Þá hlaut ákærði sektarrefsingu og sætti sviptingu ökuréttar í sex mánuði 30. október 2008 vegna umferðarlagabrots.

Ákærði hefur játað brot sitt greiðlega, bæði hjá lögreglu og hér fyrir dómi. Ákærði er nú sakfelldur fyrir þjófnað í félagi við tvo aðra menn. Er brot þetta keimlíkt þeim brotum sem ákærði var sakfelldur fyrir á árunum 2001 og 2002. Af gögnum málsins má ráða að ákærði og félagar hans höfðu á brott með sér í umræddu innbroti nokkurn fjölda verkfæra, en samkvæmt lista sem lögregla útbjó er verðmæti þeirra áætlað tæplega 1.200.000 krónur. Verður að hafa þetta í huga við ákvörðun refsingar ákærða, þó ekki liggi fyrir nákvæmt verðmat umræddra hluta. Einhverjir hlutanna munu hafa skilað sér aftur til réttra eigenda. Með hliðsjón af framangreindu, sem og því sem rakið er um sakarferil ákærða og að hann framdi brot sitt í félagi við aðra þykir refsing hans nú hæfilega ákveðin fangelsi í tvo mánuði. Með hliðsjón af þeim tíma sem liðinn er frá því ákærði gerðist síðast sekur um auðgunarbrot, sem og því að hann stóðst skilorð þess dóms er hann hlaut á árinu 2002 fyrir samskonar brot og hann er nú sakfelldur fyrir og einnig því að það auðgunarbrot sem hann framdi árið 2004 verður að telja smávægilegt, þykir unnt að skilorðsbinda refsingu hans nú og skal hún falla niður að liðnum þremur árum haldi ákærði almennt skilorð 57. gr. almennra hegningarlaga nr. 19/1940.

Bótakrafa Tryggingamiðstöðvarinnar hf. er ekki studd nægilegum gögnum og verður því fallist á kröfu ákærða um frávísun hennar.

Ákærða verður gert að greiða sakarkostnað sem nemur samkvæmt yfirliti sækjanda 23.600 krónum.

Dómur þessi er kveðinn upp af H-kk-þgf B-kk-þgf dómstjóra, klukkan 15:50, miðvikudaginn 25. febrúar 2009, í dómsal embættisins að Lyngási 15, Egilsstöðum.

Dómsorð:

Ákærði, K-kk-nf K-kk-nf, sæti fangelsi í tvo mánuði en fresta skal fullnustu refsingarinnar og hún falla niður að liðnum þremur árum haldi ákærði almennt skilorð 57. gr. almennra hegningarlaga nr. 19/1940.

Ákærði greiði sakarkostnað að fjárhæð 23.600 krónur.

Skaðabótakröfu Tryggingamiðstöðvarinnar hf. er vísað frá dómi.

H-kk-nf B-kk-nf